Одмах по нападу Сила осовина на Југославију, 6. априла 1941. године, Коча се заједно са групом својих другова, одлучио да се пријави као добровољац у Југословенску војску. Они су најпре кренули у Панчево, а одатле су преко Београда и Ужица, стигли у Сарајево, где је требало да се формира једна студентско-ђачка добровољачка јединица. Пошто је убрзо дошло до капитулације, Коча се са својим друговима, вратио у Петровград. Као секретар МК КПЈ за Петровград, активно је радио на организовању Народноослободилачког покрета (НОП) и укључивању омладине. Заједно са Жарком Туринским, организовао је партијски курс за руководство скојевских и партијских организација северног Баната.